### 21.    Beslutning om frigivelse af rådighedsbeløb til anlæg af vej mellem [adresse] og [adresse]

**Åbent**

Sagsnr.: 326-2017-44090       J.nr.: 05.01.02           Dokumentnr.:
326-2017-329493

**Sagstype**

Beslutning.

**Resume og sagens baggrund**

På investeringsoversigten for 2018 er der afsat et
rådighedsbeløb på 1,4 mio. kr. til forberedelse af anlæg af vejforbindelse
mellem [adresse] og [adresse]. Der søges om frigivelse af det samlede
rådighedsbeløb i 2018 på 1,4 mio. kr. til projektering og flytning af eksisterende
gasledning.

**Indstillinger**

Direktøren indstiller, at der frigives en anlægsbevilling på
i alt 1,4 mio. kr. finansieret af rådighedsbeløbet i 2018 til anlæg af
vejforbindelse mellem [adresse] og [adresse] (projektering og flytning af
gasledning)

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

På investeringsoversigten for 2018 er der afsat 1,4 mio. kr.
i 2018 og 2,375 mio. kr. i 2019 til anlæg af en 7 m bred og cirka 300 m lang
vej mellem [adresse] og [adresse]. Vejen forbinder Langagervej til
[adresse] ved genbrugsstationen. Der etableres ikke cykel- og gangsti. Det
berørte areal tilhører Kalundborg Kommune. Det er hensigten, at vejen
projekteres i 2018 og udføres i 2019 med efterfølgende afsluttende arbejder
herunder slidlag i 2020. Der kan være drænproblemer i området, ligesom der en
gasledning på arealerne med restriktioner i forhold til nyanlæg, og hvor
ledningsejer ikke kan blive pålagt omkostninger.

I forbindelse med at Energinet lige nu er ved at etablere en
ny 4 bar gasledning fra  Energinets M/R station Kalundborg (Lykkebakken 14B)
til Kalundborg Bioenergis anlæg ved [adresse] 14 er der opstået mulighed for at
omlægge ovennævnte eksisterende gasledning væk fra kommende vejtracé i samme
arbejdsgang. Arbejdet med etablering af en ny gasledning og omlægning af
eksisterende gasledning er igangsat, og det er aftalt, at Kalundborg Kommunes
omkostninger til omlægning af eksisterende gasledning beløber sig til cirka
330.000 kr.

Den ansøgte anlægsbevilling 2018 anvendes til dækning af
flytning af eksisterende gasledning samt til projektering af vejen. Hvis det
viser sig realistisk og hensigtsmæssigt af påbegynde yderligere anlæg af vejen
i 2018 fremsættes ny sag.

Når vejprojektet er gennemført forventes en afledt
driftsudvidelse til løbende reparation og vedligehold på 50.000 kr. årligt.

I forbindelse med behandlingen af Budget 2020 vil der blive
fremlagt forslag om, at der fra 2020 afsættes et driftsbudget på 50.000 kr.
årligt til løbende reparation og vedligehold af vejstrækningen.

**Økonomiske konsekvenser**

Der er afsat et rådighedsbeløb på i alt 1,4 mio. kr. i 2018
til anlæg af vejforbindelse mellem [adresse] og [adresse]. Økonomichefen
bemærker, at restrådighedsbeløbet herefter udgør 0 kr. for 2018.

**Teknik- og Miljøudvalgets møde
den 30. november 2017:**

Anbefales. Sara Iversen (A) bemærker, at det er ærgerligt,
at der ikke er afsat budget til cykelsti.

**Økonomiudvalgets møde den 13.
december 2017:**

Anbefales.